有袋類

有袋類，又叫有袋動物，係一班母獸身上有典型育幼袋嘅哺乳動物，而家物種主要分佈喺澳洲同附近島嶼，亦都有少數生活喺南美洲、中美洲同北美洲。而其他地方就只有化石嘅紀錄。

特徵 

有袋類乸擁有用嚟撫育幼獸嘅育幼袋，而且重有兩條共用開口嘅陰道，分別通往子宮內唔同部位；而公通常擁有一具純粹用嚟輸送精液嘅分岔陰莖。無論公抑或乸，體內嘅廢物都係經由一種稱為泄殖腔嘅構造來排放出嚟。

大肚嘅乸會喺子宮裏面長出卵黃囊畀胚胎營養。而胚胎喺發育早期就會出世，之後會慢慢爬到媽媽嘅育幼袋裏面，並吸取位於袋裏面嘅乳頭。幾個禮拜之後，仔將可以暫時或永久離開育幼袋。

有袋動物比起有胎盤動物會較早生仔，因為有袋動物體內冇一個以保護胎兒，免受媽媽免疫系統攻擊嘅胎盤。雖然早產而身形細隻仔獸喺生存上有較大危險，但如此一來亦減少咗大肚時嘅風險，例如唔需要喺生活艱難嘅季節陀咁大個胎。

由於出世之後嘅仔獸必須爬行到母親嘅乳頭位置，因此至少喺出世嗰時，佢哋嘅前臂會比身體其他部位嘅發育更加完整。而咁樣可能亦係造成有袋動物嘅行動範圍比起有胎盤動物細嘅原因。有袋動物嘅前臂必須發展出可以爬行到嘅爪，因此唔似得有胎盤動物咁發展出具有其他功能嘅鰭、蹄或者翼。

起源同分佈 
M.J. Spechttn喺1982年所發布嘅化石證據，顯示有袋動物唔係好似早期理論咁認為係有胎盤動物嘅原始形態，而係同有胎盤動物大約喺中生代分別演化出嚟。目前已知最早嘅有袋動物化石喺中國出土，係生活喺大約1億2千5百萬年前嘅沙氏中國袋獸，生存期間大約相當於同一地點所發現嘅早期有胎盤動物化石。

關於有袋類嘅早期演化歷程有好多唔同嘅理論。其中一種理論認為，有袋動物係喺北美洲進化而成，並且由嗰度開始發展，經由歐洲散佈到亞洲同非洲，之後喺南北美洲分離以前到咗南美洲。跟住再經由南極洲來到當時已經有胎盤動物生存嘅澳洲。

另一種理論認為，有袋動物係喺澳洲進化而成，之後先經由南極洲到南美洲同北美洲。而喺中國發現到嘅有袋動物化石，又支持咗一種經由南亞到達澳洲嘅理論；不過呢項理論嘅難題，在於新畿內亞地區所發現到嘅同類化石，比起澳洲重更年輕。

喺多數嘅大陸上，有胎盤動物嘅生存比起有袋動物更為成功，而且完全冇現存嘅有袋動物。相對嚟講，喺南美洲至今仍有好多屬於有袋動物嘅負鼠存在。喺第三紀時期，重有一啲有袋動物成為捕獵者，例如古鬣狗、袋劍虎、袋獅、食肉袋鼠等。喺澳洲，有袋動物取代咗有胎盤動物成為主要嘅哺乳動物。

目前已知嘅有袋類大約有334個物種，當中超過200種生活喺澳洲同附近嘅島。而喺美洲地區亦有大約100個現存物種，多數生活喺南美洲。不過經歷咗「南北美洲生物大遷徙」嘅過程之後，令中美洲都出現咗13個物種，北美洲則有1個物種。

分類學 

有袋動物喺分類上被命名為有袋下綱，其中主要可分為兩大類：美洲有袋類同澳洲有袋類。微獸目生存喺南美洲，但親緣關係可能同澳洲有袋動物較為接近。有袋動物中有好多生活喺樹頂上嘅小型種類，例如美洲負鼠同澳洲負鼠，現時科學家對佢哋嘅認識仍然好少。

美洲有袋超目 Ameridelphia
 負鼠目 Didelphimorphia
 負鼠科 Didelphidae
 鼩負鼠目  Paucituberculata
 新袋鼠科 Caenolestidae
 澳洲有袋超目 Australidelphia
 目 †Yalkaparidontia
 微獸目 Microbiotheria
 微獸科 Microbiotheriidae
 袋鼬目 Dasyuromorphia
 袋狼科 †Thylacinidae
 袋鼬科 Dasyuridae
 袋食蟻獸科 Myrmecobiidae
 袋狸目 Peramelemorphia
 兔袋狸科 Thylacomyidae
 豚足袋狸科 †Chaeropodidae
 袋狸科 Peramelidae
 袋鼴目 Notoryctemorphia
 袋鼴科 Notoryctidae
 雙門齒目 Diprotodontia
 無尾熊科 Phascolarctidae
 袋熊科 Vombatidae
 雙門齒科 †Diprotodontidae
 袋貂科 Phalangeridae
 鼯科 Burramyidae
 蜜貂科 Tarsipedidae
 袋鼯科 Petauridae
 環尾袋貂科 Pseudocheiridae
 鼠袋鼠科 Potoridae
 樹袋貂科 Acrobatidae
 科 Hypsiprymnodontidae
 袋鼠科 Macropodidae
 袋獅科 †Thylacoleonidae
 目 †Sparassodonta

文獻 

Tim Flannery (1994),The Future Eaters: An Ecological History of the Australasian Lands and People, pages 67-75. ISBN 0-8021-3943-4 ISBN 0-7301-0422-2 
 Tim Flannery, Country: a continent, a scientist & a kangaroo, pages 196-200. ISBN 1-920885-76-5 
 The Life of Mammal,David Attenbough

The Marsupial Ring
 Western Australian Mammal Species
 Researchers Publish First Marsupial Genome Sequence

哺乳動物